Eigil Andersen (SF), 2013-05-23:
Det var meget giftige beslutninger, som et flertal med hr. Lars Løkke Rasmussen og fru Pia Kjærsgaard i spidsen tog i sommeren 2010.
Man indførte en 2-årig dagpengeperiode, og man indførte en fordobling af det såkaldte arbejdskrav.
Det betød, at hvor man hidtil skulle have haft 26 ugers arbejde for at være berettiget til dagpenge - hvis man efterfølgende blev arbejdsløs - så blev kravet sat op til det dobbelte: 1 års arbejde for at få fornyet ret til dagpenge fra a-kassen i tilfælde af fyring.
Og disse voldsomme stramninger vedtog man endda på et tidspunkt, hvor vi var kommet ud i en økonomisk krise med stor arbejdsløshed.
Resultatet af det har vi set nu: Der var som nævnt 30.000 arbejdsløse, der stod til at miste deres dagpenge, og som – for manges vedkommende – havde udsigt til økonomisk ruin, fordi de heller ikke kunne få en krone i kontanthjælp.
Mange måtte gå fra hus og hjem, fordi de ikke ville have råd til at blive boende.
Som nævnt viser en undersøgelse blandt HK's arbejdsløse medlemmer, at 40 pct. af dem, der har ½ års dagpengeret tilbage, regner med at være tvunget til at måtte sælge deres hus eller ejerlejlighed, når dagpengene udløber.
SF’s landsmøde sagde, at vi ville gøre noget for at redde denne gruppe arbejdsløse.
Og nu sker det så.
Det vil jeg kalde solidaritet og menneskelighed, og det er noget, som jeg er meget glad for.
I den forbindelse undrer det mig uhyre meget, at et parti som Venstre agter at stemme nej til den her redningspakke.
Landets største parti finder det altså passende at støde 30.000 medborgere og deres familier ud over kanten, så mange må gå fra hus og hjem.
Jeg skal da lige love for, at vi så ved, hvor vi har Venstre – nemlig på den umenneskelige side.
Jeg tror, det er tankevækkende for mange af Venstres vælgere, at deres parti er så kynisk.
Flere af Venstres borgmestre er derimod tættere på borgerne.
De mener faktisk, at regeringen og Enhedslisten gør det rigtige.
Så det kan jo være, at disse Venstreborgmestre kan bringe Christiansborgvenstre med hr. Lars Løkke Rasmussen i spidsen tilbage til virkeligheden.
Med hensyn til det konkrete forslag, vi behandler nu, vil jeg understrege, at SF i sin tid stemte imod, at arbejdskravet skulle sættes op til et helt år.
Det skyldes, at det er vanvittig svært at finde 1 års arbejde i denne krisetid, hvor der er mange ledige, og at op imod et par hundrede tusinde job er forsvundet, mens Venstre og Dansk Folkeparti desværre styrede dansk politik.
På den måde er det da relevant at overveje at nedsætte arbejdskravet for genoptjening af dagpenge.
Enhedslisten har foreslået, at man skal kunne nøjes med 3 måneders arbejde.
Fra andre sider – og her tænker jeg på dele af fagbevægelsen –
er der kommet forslag om at halvere arbejdskravet fra 1 års arbejde til igen ½ år.
Som nævnt under nogle af de foregående punkter er det imidlertid vigtigt, at vi nu får lavet et langtidsholdbart system.
Det er i modsætning til de borgerliges ændringer, som har vist sig absolut ikke at være holdbare.
Derfor er det som nævnt blevet aktuelt med den her redningspakke fra regeringen.
Men for at vi kan få noget langtidsholdbart og stabilt, er der – som også tidligere nævnt – behov for at få de forskellige aspekter og mulige forslag analyseret meget grundigt.
Og derfor er det en god idé, at vi får en dagpengekommission, som kan se på de forskellige muligheder som en helhed.
SF må på denne baggrund afvise det konkrete forslag.